Вельмі важным для інстытута з’яўляецца вопыт міжнароднага супрацоўніцтва. У інстытуце рэалізуецца шэраг міжнародных праектаў, якія дазваляюць не толькі пераняць лепшы вопыт, але і прыцягнуць замежныя інвестыцыі ў бюджэт краіны. За тры гады ў межах рэалізацыі праектаў атрымана 188 тысяч еўра. Супрацоўніцтва з установамі вышэйшай адукацыі і сістэмай дадатковай адукацыі замежных краін дазваляе прымяняць новыя методыкі, якія ў нас выкарыстоўваюцца не так актыўна. Разам з Цэнтрам бесперапыннай адукацыі Палменія ўніверсітэта Хельсінкі (Фінляндыя) быў рэалізаваны праект па тэме “Развіццё патэнцыялу сумеснай дзейнасці органаў мясцовай улады і грамадскіх аб’яднанняў па сацыяльным уключэнні і пашырэнні правоў і магчымасцей асоб з абмежаванымі магчымасцямі ў Рэспубліцы Беларусь”. Мы ўбачылі, наколькі эфектыўна працуюць практыка-арыентаваныя методыкі з выкарыстаннем інтэрактыўных падыходаў у рабоце з дарослым насельніцтвам. У Фінляндыі, напрыклад, нам паказалі, як вучаць мігрантаў і беспрацоўных, каб яны маглі паспяхова сацыялізавацца і займаць тыя рабочыя месцы, на якія не вельмі ахвотна ідзе мясцовае насельніцтва.